A Bizottság határozata

(2004. április 29.)

egyes magyarországi húságazati létesítményeknek az átalakulóban lévő létesítmények listájára történő felvétele érdekében a 2003-as csatlakozási okmány X. melléklete A. függelékének módosításáról

(az értesítés a C(2004) 1715. számú dokumentummal történt)

(EGT vonatkozású szöveg)

(2004/462/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Lengyelország, Szlovénia és Szlovákia csatlakozási szerződésére [1], és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Lengyelország, Szlovénia és Szlovákia csatlakozási okmányára [2], és különösen annak X. melléklete 5. fejezete B. szakaszának 1. d) pontjára,

mivel:

(1) A 2003-as csatlakozási okmány X. melléklete 5. fejezete B. szakaszának 1. a) pontja előírja, hogy a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelv [3] I. mellékletében megállapított strukturális követelményeket – bizonyos feltételekre is figyelemmel – 2006. december 31-ig nem kell alkalmazni a csatlakozási okmány X. mellékletének A. függelékében felsorolt magyarországi létesítményekre.

(2) Magyarországon tizenöt nagyobb kapacitású húsipari létesítmény számára okoz nehézséget, hogy a 64/433/EGK irányelv I. mellékletében megállapított strukturális követelményeknek 2004. május 1-jéig megfeleljen.

(3) Ennek megfelelően e tizenöt létesítménynek időre van szüksége, hogy véglegesítse korszerűsítési eljárását annak érdekében, hogy a 64/433/EGK irányelvben megállapított vonatkozó strukturális követelményeknek teljes egészében megfeleljen.

(4) E tizenöt – jelenleg a korszerűsítés előrehaladott szakaszában lévő – létesítmény megbízható garanciákat adott arra vonatkozóan, hogy rendelkezik a még meglévő hiányosságaik rövid időn belül történő kijavításához szükséges eszközökkel, és – korszerűsítési eljárásának véglegesítése tekintetében – a magyar Állat-egészségügyi és Élelmiszerellenőrző Állomástól kedvező véleményt kapott.

(5) Magyarország vonatkozásában a hiányosságokra vonatkozó részletes információk minden egyes létesítmény esetében rendelkezésre állnak.

(6) A jelenleg Magyarországon meglévő rendszerből a közösségi állat-egészségügyi jogszabályok alkalmazásából eredő rendszerbe történő átmenet megkönnyítése érdekében indokolt Magyarország kérésére e tizenöt létesítmény számára átmeneti időszakot biztosítani.

(7) A tizenöt létesítmény korszerűsítésének előrehaladott szakaszára figyelemmel, az átmeneti időszakot legfeljebb 12 hónapban kell meghatározni.

(8) Az Élelmiszerlánc- és Állat-egészségügyi Állandó Bizottságot tájékoztatták az e határozatban előírt intézkedésekről,

ELFOGADTA EZT A HATÁROZATOT:

1. cikk

(1) Az e határozat mellékletében felsorolt létesítményeket felveszik a 2003-as csatlakozási okmány X. melléklete 5. fejezete B. szakaszának 1. pontjában említett A. függelékbe.

(2) Az e határozat mellékletében felsorolt létesítményekre a csatlakozási okmány X. melléklete 5. fejezete B. szakaszának 1. b) pontjában előírt szabályokat kell alkalmazni.

2. cikk

Ezt a határozatot a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződése hatálybalépésének esetén és időpontjától kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 236., 2003.9.23., 17. o.

[2] HL L 236., 2003.9.23., 33. o.

[3] HL L 121., 1964.7.29., 2012/64. o.; a legutóbb a 2003-as csatlakozási okmánnyal módosított irányelv.

--------------------------------------------------

MELLÉKLET

Átalakulóban lévő létesítmények

Szám | Állatorvosi engedélyszám | A létesítmény neve és címe | Ágazat: húsipari | Megfelelés időpontja |

A létesítményekben végzett tevékenység |

Friss hús, vágás, darabolás | Húsipari termékek | Darált hús, előkészített hús |

1. | 02522 | Halász Gábor, Ballószög | x | | | 2004.12.31. |

2. | 02523 | Fejes és Társa Kft., Kecel | x | | | 2004.5.30. |

3. | 02524 | Zvertyelhús Kft., Kisszállás | x | | | 2004.12.31. |

4. | 03525 | Atalante Kft., Kaszaper | x | | | 2005.3.30. |

5. | 04526 | Agrár COOP Kft., Mezőkövesd | x | | | 2005.4.30. |

6. | 06527 | MUR HÚS-M Kft., Martonvásár | x | | | 2005.4.30. |

7. | 06528 | Kalória Kft., Szabadbattyány | x | | | 2005.4.30. |

8. | 08529 | Hajdú-Hús 2000 Kft., Debrecen | x | | | 2004.5.31. |

9. | 08530 | Szoboszlóhús Kft., Hajdúhadház | x | | | 2004.8.1. |

10. | 08531 | IMKI-Food Kft., Biharnagybajom | x | | | 2004.8.1. |

11. | 11532 | Agro Produkt Kft., Pásztó | x | | | 2004.11.1. |

12. | 13533 | Carnarium Kft., Juta | x | | | 2005.4.30. |

13. | 13534 | Kapos-Ternero Kft., Hetes | x | | | 2005.4.30. |

14. | 14535 | Borkesz Hús Kft., Kisvárda | x | | | 2005.3.31. |

15. | 16536 | Hús Trió Kft., Simontornya | x | | | 2005.3.30. |

--------------------------------------------------